# PÁLYÁZATI FELHÍVÁS

A **„Richter Gedeon Rt. a Magyar Egészségügyért”** Közhasznú Alapítvány (a továbbiakban: Alapítvány) Kuratóriuma az Alapítvány célkitűzéseinek megfelelően, céljai elérése érdekében az alábbi pályázati felhívást teszi közzé.

1. **A pályázat célja**

A fogamzóképes korú nők reproduktív egészsége kiemelt jelentőséggel bír az utódgenerációk kialakulása, így a népesség gyarapodása szempontjából. A fogamzásgátlás, különös tekintettel a fiatalkorúak fogamzásgátlására, a családtervezés kiemelten fontos területe. A nem kívánt terhesség megelőzése, a sürgősségi fogamzásgátlás és az abortusz kérdése egészségügyi, társadalmi és etikai problémákat is felvet egyszerre.

A reproduktív korban lévő nők egészségének fenntartása kiemelt népegészségügyi problémát jelent. A nőgyógyászati betegségek, ezen belül a nőgyógyászati infekciók, bakteriális és gombás fertőzések viszonylag magas előfordulási aránya felveti a korai prevenció, illetve a hatékony terápia szükségességét.

A várandós kismamák egészséges táplálkozása kiemelkedő jelentőségű a magzat fejlődése szempontjából. A táplálkozás mellett fontos a megfelelő vitamin-, ásványianyag- és nyomelempótlás, mely nemcsak a magzat, hanem az anya számára is biztosítja a szükséges tápanyagokat.

A pályázat célja a fenti szakterület tudományos-szakmai fejlődésének, szakmai képzésének elősegítése.

A pályázat célja továbbá a kezelés és a betegellátás hatékonyságát javító eszközök, szoftverek beszerzésének és azok frissítésének támogatása, valamint a fenti betegségek korai diagnosztikáját elősegítő szűrések megvalósítása, ezen keresztül az érintettek ellátási színvonalának emelése.

1. **Témakörök**
2. **Szakmai továbbképzés**

A pályázat keretében lehetőség van a pályázat célkitűzéseivel megegyező továbbképző tanfolyamon vagy egyéni szakmai továbbképzésen, belföldi kreditpontszerző szakmai tudományos kongresszuson történő részvétellel közvetlen összefüggésben felmerülő kiadások (utazási költség, szállásköltség, részvételi díj) támogatására. Lehetőség van továbbá aktív részvétel (előadás, poszter) esetén külföldi kongresszusi támogatás elnyerésére is.

A pályázat keretében lehetőség van a pályázat célkitűzéseivel és a témákhoz kapcsolódó tartalmú szakkönyv vásárlásának és szakmai folyóirat előfizetésének támogatására is.

A támogatás maximális összege pályázónként:

* hazai kongresszus esetén 100.000,- Ft.
* külföldi kongresszus esetén 250.000,- Ft.
* szakkönyv vásárlása és szakmai folyóirat előfizetése esetén 200.000,- Ft.

1. **Eszközvásárlás, szoftverbeszerzés, -frissítés**

A pályázat célkitűzéseihez illeszkedő, a betegellátás és gondozás színvonalát javító műszerek, a betegdokumentációt segítő informatikai eszközök, továbbá a működtetésükhöz szükséges segédeszközök, szoftverek, szoftverfrissítések és anyagok beszerzésének támogatása.

A támogatás maximális összege pályázónként: 250.000,- Ft.

1. **Betegfelkutatási-szűrési tevékenység**

A pályázat célkitűzéseivel összhangban lévő nőgyógyászati szűrővizsgálatok támogatása.

A támogatás maximális összege pályázónként: 200.000,- Ft.

1. **Pályázók köre**

***A 2. I. pontban*** leírt szakmai továbbképzésre olyan, a pályázat célkitűzésben megjelölt betegellátást végző intézmények, gazdálkodó szervezetek pályázhatnak, amelyek velük jogviszonyban álló (például tagi jogviszony, munkaviszony vagy más, munkavégzésre irányuló jogviszony) nőgyógyász szakorvos szakmai továbbképzését támogatják. Az előbbieken kívül a támogatásra egyéni vállalkozó nőgyógyász szakorvosok is pályázhatnak.

***A 2. II. és III.*** pontban felsoroltakra pályázatot nyújthatnak be a gyógyító-, kutató-, oktatómunkát végző intézmények, gazdálkodó szervezetek és az egyéni vállalkozó nőgyógyász szakorvosok.

Nem pályázhatnak a Richter Gedeon Nyrt. alkalmazottai.

Az Alapítvány egy pályázótól csak egy témakörben fogad el pályázatot.

1. **A pályázatok benyújtása**

A pályázatokat az Alapítvány Titkárságához kell postai úton, ajánlott küldeményként megküldeni a kuratórium titkára, Dr. Pellioniszné Dr. Paróczai Margit nevére az alábbi postai címre:

**„Richter Gedeon Rt. a Magyar Egészségügyért” Közhasznú Alapítvány**

# 1103 Budapest, Gyömrői út 19-21.

A pályázatok benyújtásának határideje: **2024. április 22. (hétfő), 24:00**

A pályázat nyílt.

A pályázat benyújtása kategóriánként a pályázati adatlapok megfelelő kitöltésével lehetséges. A pályázatnak az adatlapokon szereplő információkat mindenképpen tartalmaznia kell. Javasoljuk azonban minden olyan egyéb dokumentum mellékelését is, amely a támogatás odaítélésének indokoltságát alátámaszthatja (pl. kongresszusi meghívó).

1. **A pályázatok elbírálása**

A pályázatokat az Alapítvány alapítójától független, az Alapítvány Kuratóriuma által felkért neves hazai szakemberekből álló Pályázati Bizottság bírálja el.

A pályázatok elbírálásának tervezett végső határideje: **2024. május 24. (péntek)**

A Pályázati Bizottságnak indokolt esetben lehetősége van a határidőt egy alkalommal és maximum 30 (harminc) nappal meghosszabbítani. A határidő meghosszabbításáról a pályázók írásban, ajánlott levél útján kapnak értesítést.

A Pályázati Bizottság az alábbi formai okokból utasítja el a pályázatot

1. ha azt a pályázó elkésetten terjesztette elő;
2. ha a pályázat előterjesztése egyébként nem a 4. pontnál leírtak betartásával történt meg.

A Pályázati Bizottság a formai okok miatt el nem utasított pályázatokat az alábbi fő szempontok figyelembevételével bírálja el:

1. a pályázat megfelelősége a pályázat céljának és a kategóriáknak;
2. a pályázat társadalmi és szakmai hasznosságának, jelentőségének, fontosságának és megalapozottságának mértéke;
3. a pályázó alkalmassága a megjelölt célok elérésére;
4. a pályázatot alátámasztó szakmai információk minősége;
5. a pályázatok beérkezésének sorrendje.

Az Alapítvány által megadott támogatás legfeljebb a pályázó által kért összeg lehet, azonban a Pályázati Bizottság dönthet úgy is, hogy a pályázó részére a kértnél kevesebb támogatást ad. Döntésekor a Pályázati Bizottság elsősorban a támogatni kért cél társadalmi és szakmai fontosságát, megalapozottságát veszi figyelembe.

A pályázat elbírálásának eredménye a következő lehet:

1. a Pályázati Bizottság a pályázatot formai ok(ok) miatt elutasítja;
2. a Pályázati Bizottság a pályázatot tartalmi szempont(ok) miatt elutasítja;
3. a Pályázati Bizottság a pályázatot elfogadja és az Alapítvány a pályázó részére a kértnél alacsonyabb összegű támogatást ítél meg;
4. a Pályázati Bizottság a pályázatot elfogadja és az Alapítvány a pályázó részére az általa kért összegű támogatást ítéli meg.

Az Alapítvány a pályázat elnyeréséről igazolás megküldésével értesíti a nyertes pályázókat.

A nyertes pályázók az elnyert támogatási összeg felhasználásáról – szakmai pályázat elnyerése esetén a regisztráció befizetését igazoló okmány mellékelésével, eszközvásárlás, könyvvásárlás esetén a számlamásolat mellékelésével, szűrés esetén pedig egy rövid szűrési jegyzőkönyv megküldésével – annak elnyerését követő 1 (egy) éven belül írásban kötelesek nyilatkozatot tenni az Alapítvány Kuratóriuma felé, Dr. Pellioniszné Dr. Paróczai Margit nevére és címére (javasolt szűrési jegyzőkönyv csatolva a pályázat kiírásakor). A szűrési jegyzőkönyv tartalmazza a szűrés célját, a részvevők számát, nemi megoszlását és azt, hogy a szűrés milyen eredménnyel zárult.

1. **Adatvédelem**

Egyéni vállalkozók esetében az adatkezelés jogalapja a pályázók önkéntes adatszolgáltatása és a pályázat benyújtása folytán megadott hozzájárulása, amely a jelen pályázati felhívásban megadott tájékoztatáson alapul. Amennyiben valamely személy nem járul hozzá személyes adatainak kezeléséhez, úgy a pályázaton nem tud részt venni. A részletes adatkezelési tájékoztatás a Felhívás 1. sz. mellékletében érhető el.

Tekintettel az alábbi, 7. pontban meghatározott transzparencia kötelezettségekre a pályázó nyilatkozik arról, hogy a juttatás név szerinti közzétételéhez hozzájárulását adja vagy nem járul hozzá és adatai aggregált módon kerülnek közzétételre.

1. **Transzparencia**

A pályázó tudomásul veszi, hogy az Alapítvány alapítója a Richter Gedeon Nyrt., így esetleges nyertesként a Richter Gedeon Nyrt.-től közvetett juttatásban részesül. A Richter Gedeon Nyrt. tagja a Medicines for Europe ([www.medicinesforeurope.com](http://www.medicinesforeurope.com)) elnevezésű európai gyógyszeripari szervezetnek, amely szervezet az iparági önszabályozás körében a tagokra kötelező erejű rendelkezéseket bocsáthat ki. Tekintettel arra, hogy a Richter Gedeon Nyrt.-nek a Medicines for Europe Etikai Kódexe (<http://www.medicinesforeurope.com/wp-content/uploads/2016/02/Medicines-for-Europe_Code-of-Conduct.pdf>) 7. fejezetében foglalt transzparencia előírások alapján az egészségügyi szakembereknek, betegszervezeteknek és egészségügyi szervezeteknek nyújtott egyes juttatások tekintetében közzétételi kötelezettsége áll fenn,   a nyertes pályázók egyes adatait (név, cím, juttatás összege stb.) – mindenki számára elérhető módon, a saját honlapján, három (3) évig folyamatosan – nyilvánosságra kell hoznia. Az egészségügyi szakembereknek az adatvédelemre és az információs önrendelkezési jogra tekintettel lehetőségük van a név szerinti közzétételhez szükséges hozzájárulásról nyilatkozniuk.

Budapest, 2024. március 06.